Awo olwatuuka, nga wabaawo ekiyiri ekyali tekyakula bulungi naddala ennyuma yaakyo. Kale bambi kyabeeranga mu kweraliikirira buli kaseera olw’ennyuma yaakyo eyali tesanyusa, era muli bambi nga kirowooza nti ennyuma yaakyo mbi nyo era yeenyinyaza. Kino kyakiviirako okubikkanga emabega waakyo buli kaseera anti nga tekyagala bantu balabeyo. Olwali olwo, ekiyiri kino ne kigenda kirengera Wakibe ng’ajja akaada n’omukira gwe ogwawanvuwa ne gukamala. Bambi ekiyiri ne kifuna n’obuggya naye ne kyewaayo kimusabeko waakiri akatundu ku mukira gwe ogwali omuwanvu gutyo nakyo kisobole okubikka ku mabega gaakyo agaali gatambulira ebweru. Munnange Wakibe yeewuunya nnyo ekikolwa ky’ekiyiri eky’okumusaba ekitundu ku mukira gwe, era kwe kukikuba ekibuuzo nti, “Owaaye kiyiri gwe, nga lwaki oyagala nkuwe omukira gwange? Guno gw’olaba ogwawanvuwa ne gusukka ate nga n’okunyuma tegwanyuma? Nange olaba bulijjo bwe mbonaabana nagwo okuguyoolayoola anti gukweya bulala." Ko ekiyiri nti, ”Nze mukadde omukira gwo gwannungiyira bulala! Era kati ogwo kati guyinza okubikkira ddala obulungi ennyuma yange eno embi bw’eti.” Ko Wakibe nti, “Kale njagala okukakasa, waakiri okuddira omukira gwange guno ne nguwalulira mu maggwa ne mu ttosi naye nga sikusaliddeeko yadde akatundu akatini kati! Ky’obeera weerabira ddala nti nze nnina kye nnyinza okukola mbu nkusobozese okulabika obulungi otuuke n’okunsinga. Ekyo kikafuuwe!” Ekiyiri kyewuunya nnyo engeri Wakibe gye yamweyisizaako, naye ate oluvannyuma yantegeera bulungi ki Wakibe kye yali ategeeza. Ekiyiri kino kyakimanya bulungi nti kyali tekisobokera ddala yadde ekiyiri okulungiwa ne kyenkana Wakibe era n’okwegumya ne kyegumya nti kyo tewali yadde olunaku n’olumu lwe kyali kyegombye okufaanana Wakibe. Mbu era kyo kyali kisanyufu nnyo n’enkula yaakyo era nga kimativu nnyo n’obutonde bwakyo nga n’eky’amazima kiri nti kyo ng’ekiyiri n’obwekiyiri bwakyo , tekyegombangako na kukyusa yadde akatundu ku butonde bwakyo. Amakulu agali mu mboozi eno gali nti, kirungi omuntu okumatira ekyo ky’ali era ne ky’alina so si kudda mu kwegeraageranya ku balala.